CELEX: 62013CN0024
Language: ro
Date: 2013-01-21 00:00:00
Title: Cauza C-24/13: Cerere de decizie preliminară introdusă de Fővárosi Közigazgatási és Munkaügyi Bíróság (Ungaria) la 21 ianuarie 2013 — Dél-Zempléni Nektár Leader Nonprofit Kft./Vidékfejlesztési Miniszter

1.6.2013   
            
            
               RO
            
            
               Jurnalul Oficial al Uniunii Europene
            
            
               C 156/17
            
         Cerere de decizie preliminară introdusă de Fővárosi Közigazgatási és Munkaügyi Bíróság (Ungaria) la 21 ianuarie 2013 — Dél-Zempléni Nektár Leader Nonprofit Kft./Vidékfejlesztési Miniszter
   (Cauza C-24/13)
   2013/C 156/27
   Limba de procedură: maghiara
   
      Instanța de trimitere
   
   Fővárosi Közigazgatási és Munkaügyi Bíróság
   
      Părțile din procedura principală
   
   
      Reclamantă: Dél-Zempléni Nektár Leader Nonprofit Kft.
   
      Pârât: Vidékfejlesztési Miniszter
   
      Întrebările preliminare
   
   
               1.
            
            
               Regulamentul (CE) nr. 1698/2005 (1) al Consiliului și Regulamentul (CE) nr. 1974/2006 (2) al Comisiei trebuie interpretate în sensul că grupurile de acțiune locală create în legătură cu ajutoarele agricole pot avea într-un stat membru numai o anumită formă juridică prevăzută de lege?
            
         
               2.
            
            
               Poate fi stabilită o distincție în temeiul regulamentelor menționate, în sensul că legiuitorul național recunoaște numai grupurile de acțiune locală care au anumite forme juridice, stabilind cerințe diferite sau mai stricte decât cele prevăzute la articolul 62 [alineatul (1)] din Regulamentul nr. 1698/2005?
            
         
               3.
            
            
               Potrivit regulamentelor menționate, este suficient ca într-un stat membru grupurile de acțiune locală să îndeplinească numai cerințele prevăzute la articolul 62 [alineatul (1)] din Regulamentul nr. 1698/2005? Statul membru poate restrânge sfera dispoziției menționate, impunând alte cerințe de formă sau legale entităților care îndeplinesc cerințele prevăzute la articolul 62 [alineatul (1)] din Regulamentul nr. 1698/2005?
            
         
               4.
            
            
               Regulamentele menționate trebuie interpretate în sensul că decizia de a desființa grupurile de acțiune locală care îndeplinesc cerințele impuse la articolul 62 alineatul (1) din Regulamentul nr. 1698/2005 și care, în toată perioada în care și-au desfășurat activitatea, au respectat toate reglementările naționale și comunitare relevante și de a permite numai funcționarea grupurilor de acțiune locală care au o formă juridică nouă se încadrează în marja de apreciere a unui stat membru?
            
         
               5.
            
            
               Regulamentele menționate trebuie interpretate în sensul că, în ceea ce privește programele de ajutor care sunt deja în curs de desfășurare sau în perioada de programare, un stat membru poate de asemenea să modifice, dacă este cazul, cadrul juridic de funcționare a grupurilor de acțiune locală?
            
         
               6.
            
            
               Cum trebuie interpretate regulamentele menționate în cazul în care sunt desființate grupuri de acțiune locală care până în acel moment și-au desfășurat activitatea în mod legal și eficient? Ce se întâmplă într-un astfel de caz cu obligațiile contractate și cu drepturile dobândite de grupurile de acțiune locală, având în vedere în special ansamblul entităților afectate de desființare?
            
         
               7.
            
            
               Articolul 62 alineatul (2) din Regulamentul (CE) nr. 1698/2005 al Consiliului privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) trebuie interpretat în sensul că este acceptabilă și legală dispoziția prin care un stat membru impune ca grupurile de acțiune locală Leader constituite sub forma unei societăți economice fără scop lucrativ să se transforme în asociații în termen de un an, pentru motivul că numai forma de organizare juridică a asociației poate asigura în mod corect crearea unei rețele între partenerii locali, având în vedere că, potrivit dreptului maghiar în vigoare, scopul fundamental al societății economice este obținerea de profit, iar existența unor interese economice exclude atragerea de fonduri publice și înregistrarea de noi membri?
            
         
      (1)  Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (JO L 277, p. 1, Ediție specială, 03/vol. 66, p. 101).
   
      (2)  Regulamentul (CE) nr. 1974/2006 al Comisiei din 15 decembrie 2006 de stabilire a normelor de aplicare a Regulamentului (CE) nr. 1698/2005 al Consiliului privind sprijinul pentru dezvoltarea rurală acordat din Fondul European Agricol pentru Dezvoltare Rurală (FEADR) (JO L 368, p. 15, Ediție specială, 03/vol. 80, p. 133).